醉醒吟
作者：仇遠
朝代：宋

paragraphs: 衆人皆醉我獨醒，衆人皆醒我獨醉。
先生何苦與世違，醒醉之中有深意。
或云酒是腐腸藥，沉湎淫泆無不至。
或云酒是忘憂物，醉鄉別有一天地。
左拍五柳先生肩，右把三閭大夫臂。
醉時元自惺惺著，醒來亦自齁齁睡。
獨醒獨醉豈多得，衆醉衆醒堪一喟。
醉者自醉醒自醒，卿法吾情各行志。
溧江美酒差可戀，說醉論醒姑且置。
公不見昔人有云，且食蛤蜊那知許事。